Nuwe voorsitter vir Newcastle; Ferrari sy trotsBoschpick Newcastle Highlanders het pas sy jaarvergadering en prysuitdeling vir 2016 afgehandel. Alister van Wyk is as die klub se nuwe voorsitter aangewys; en die vleuel Ferrari Hadebe is as Highlanders se sportman van die jaar aangewys. André Swanepoel, die klub se hoofafrigter die afgelope jare, sê Van Wyk is vir `n termyn van twee jaar verkies. Joe Roux is die ondervoorsitter, Portia Watson die sekretaris, Jaco van Staden die penningmeester, Marius van Zyl die bemarker, en Nico-Jan Chowles die klubkaptein. Die komitee sal die afrigter vir aanstaande jaar aanwys. Swanepoel sê Hadebe het nie net in rugby uitgeblink nie, maar ook in liggaamsbou (middelgewig) en is juis nou weer besig met wedstryde in die sport. Hy is ook as die senior speler van die jaar aangewys. Die junior speler is Brandon Mcquade (stut); Alex Booysen (losskakel) het die meeste punte aangeteken; en Percyvale Kwenda (senter) het die meeste drieë gedruk.